Doložka prednosti medzinárodnej zmluvy pred zákonmi 
(čl. 7 ods. 5 ústavy)

1.	Gestor zmluvy: 
Ministerstvo dopravy, pôšt a telekomunikácii Slovenskej republiky
2.	Názov zmluvy: 
Dohoda medzi vládou Slovenskej republiky a vládou Rumunska o vnútrozemskej plavbe, ktorá má byť podpísaná vo februári v Bratislave pri príležitosti oficiálnej návštevy  premiéra Rumunska v Slovenskej republike.
3.	Účel a predmet zmluvy a jeho úprava v legislatíve Slovenskej republiky: 
Účelom dohody je vytvoriť právny rámec pre prevádzkovateľov vodnej dopravy obidvoch štátov pri vykonávaní plavby po vnútrozemských vodných cestách štátu druhej zmluvnej strany. Dohoda stanovuje oprávnenie plavidiel používať vodné cesty na území štátu druhej zmluvnej strany, vykonávanie prepravy osôb a tovarov v tranzitnej preprave, podmienky pri preprave treťou stranou a kabotáži. Dohoda sa zaoberá vzájomným uznávaním dokladov  týkajúcich sa plavidiel, prepravou nebezpečného tovaru, uznávaním rovnakého prístupu zmluvných strán pri poskytovaní prepravných práv a služieb týmto plavidlám, podmienkami pre zriaďovanie zastupiteľstiev na území štátu druhej zmluvnej strany, zásadami prevodu príjmov na územie svojho štátu, poskytovaním pomoci v prípade nepredvídateľných udalostí. Vnútroštátne právne predpisy analogicky upravujúce predmet dohody : zákon č. 338/2000 Z.z. o vnútrozemskej plavbe a o zmene a doplnení niektorých zákonov v znení zákona č. 575/2001 Z.z., vyhláška Ministerstva dopravy, pôšt a telekomunikácií Slovenskej republiky č.22/2001 Z.z. ktorou sa  ustanovujú  podrobnosti o zaradení vodných ciest a ich jednotlivých úsekov do príslušných tried podľa klasifikácie európskych vodných ciest, zákon č. 238/2001 Z.z. Colný zákon v znení neskorších predpisov,  zákon č. 513/1991 Z.z. Obchodný zákonník v znení neskorších predpisov,  zákon Národnej rady Slovenskej republiky č. 202/1995 Z.z. Devízový zákon v znení neskorších predpisov a zákon, ktorým sa dopĺňa zákon SNR č.372/1990 Zb. o priestupkoch v znení neskorších predpisov, zákon č. 381/1997 Z.z. o cestových dokladoch v znení zákona č.441/2001 Z.z., zákon č. 553/2001 Z.z. o zrušení niektorých štátnych fondov, o niektorých opatreniach súvisiacich s ich zrušením a o zmene a doplnení niektorých zákonov v znení neskorších predpisov.

4.	Priama úprava práv alebo povinností fyzických osôb alebo právnických osôb:
Dohoda priamo upravuje práva alebo povinnosti fyzických osôb alebo právnických osôb v článkoch  3, 4, 5, 6, 7, 8, 9, 10, 11, 12, 13, 14, 15 a 16.

5.	Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):
Dohoda medzi vládou Slovenskej republiky a vládou Rumunska o vnútrozemskej plavbe je medzinárodnou zmluvou, ktorá priamo zakladá práva alebo povinnosti fyzických osôb alebo právnických osôb, preto sa pred  jej ratifikáciou  vyžaduje súhlas Národnej rady Slovenskej republiky.  

6.	Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):
Dohoda medzi vládou Slovenskej republiky a vládou Rumunska o vnútrozemskej plavbe priamo zakladá práva alebo povinnosti fyzických osôb alebo právnických osôb, na jej vykonanie nie je potrebný zákon, a z toho dôvodu má prednosť pred zákonmi. 
Dôvodom pre zaradenie zmluvy medzi zmluvy, ktoré majú prednosť pred zákonmi je, že vytvára právny rámec pre vykonávanie vnútrozemskej plavby plavidlami štátu jednej zmluvnej strany po vnútrozemských vodných cestách na území štátu druhej zmluvnej strany a opačne.

7.	Dopady prijatia medzinárodnej zmluvy, ktorá má prednosť pred zákonmi na slovenský právny poriadok (uvedú sa právne predpisy alebo ich jednotlivé ustanovenia, ktorých sa medzinárodná zmluva týka; potreba ich zrušenia alebo adaptácia z dôvodu duplicity):
Na vykonávanie tejto medzinárodnej zmluvy nie je potrebné zrušiť ani prijať žiadny právny predpis. Dohoda sa týka týchto zákonov: 
zákon č. 338/2000 Z.z. o vnútrozemskej plavbe a o zmene a doplnení niektorých zákonov v znení zákona č. 575/2001 Z.z., vyhláška Ministerstva dopravy, pôšt a telekomunikácií Slovenskej republiky č.22/2001 Z.z. ktorou sa  ustanovujú  podrobnosti o zaradení vodných ciest a ich jednotlivých úsekov do príslušných tried podľa klasifikácie európskych vodných ciest, zákon č. 238/2001 Z.z. Colný zákon v znení neskorších predpisov,  zákon č. 513/1991 Z.z. Obchodný zákonník v znení neskorších predpisov,  zákon Národnej rady Slovenskej republiky č. 202/1995 Z.z. Devízový zákon v znení neskorších predpisov a zákon, ktorým sa dopĺňa zákon SNR č.372/1990 Zb. o priestupkoch v znení neskorších predpisov, zákon č. 381/1997 Z.z. o cestových dokladoch v znení zákona č.441/2001 Z.z., zákon č. 553/2001 Z.z. o zrušení niektorých štátnych fondov, o niektorých opatreniach súvisiacich s ich zrušením a o zmene a doplnení niektorých zákonov v znení neskorších predpisov.